Diari Oficial de la Generalitat Valenciana


Sumari del DOGV 8459, del 08-01-2019 (2018/11780)

ORDRE 7/2018, de 17 de desembre, de la Conselleria de Sanitat Universal i Salut Pública, per la qual s'aprova i regula el programa de vacunació en persones adultes de la Comunitat Valenciana.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8459

Data del DOGV
:   08-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11849

CVE
:   WUBX-N-9507-47792

Data del document
:   17-12-2018

Organisme emissor
:   Conselleria de Sanitat Universal i Salut Pública

Tipus de document
:   Ordre

Anàlisi jurídica

 Descriptors 

:   * Conselleria de Sanitat Universal i Salut Pública
    * vacuna
    * vacunació
    * xiquet
    * pediatria
    * control sanitari
    * legislació

ORDRE 7/2018, de 17 de desembre, de la Conselleria de Sanitat Universal i Salut Pública, per la qual s'aprova i regula el programa de vacunació en persones adultes de la Comunitat Valenciana. [2018/11438]  
Índex  
Preàmbul  
Article 1. Objecte  
Article 2. Població beneficiària  
Article 3. Vacunes incloses en el programa de vacunació de persones adultes  
article 4. Prescripció  
Article 5. Gratuïtat de les vacunes  
Article 6. Registre de les vacunes administrades  
Article 7. Informació a professionals sanitaris i ciutadania  
Disposició addicional primera. No-increment de la despesa  
Disposició addicional segona. Habilitació de desenrotllament  
Disposició derogatòria única. Derogació normativa  
Disposició final única. Entrada en vigor  
Annex I Vacunació en persones adultes sanes  
Annex II Vacunació en persones adultes amb condicions de risc  
  
  
PREÀMBUL  
  
La vacunació de persones adultes protegix enfront de malalties amb impacte rellevant sobre la salut de la població. Comportaments i estils de vida, circumstàncies derivades de l'entorn laboral o ambiental, processos diagnòstics o terapèutics o problemes crònics de salut fan que determinats grups de població adulta siguen susceptibles a certes malalties prevenibles per mitjà de vacunes. Encara que algunes d'aquests vacunes puguen estar incloses en els calendaris de vacunació durant la infància, la immunitat induïda no és per a tota la vida, i pot ser necessari administrar dosi de reforç en etapes posteriors de la vida.  
  
Des de la publicació de l'Ordre de 13 d'abril de 2005, de la Conselleria de Sanitat, per la qual s'aprova el Programa de Vacunació en Adults a la Comunitat Valenciana (DOGV 5016, 30.04.2005), s'han produït canvis epidemiològics i s'han comercialitzat noves vacunes que motiven l'adaptació del Programa de Vacunació en Persones Adultes.  
  
El 15 de novembre de 2018, el Consell Interterritorial del Sistema Nacional de Salut aprova, per primera vegada, amb totes les comunitats autònomes, un calendari vacunal comú al llarg de la vida, incloent-hi l'actualització del programa de vacunació  de persones adultes. Per això, es fa necessària una actualització basant-se en l'evidència de les recomanacions de vacunació dirigides a totes les persones adultes en funció de la seua edat, sexe, ocupació, entorn, situació de salut i tractaments.  
  
Aquesta disposició està inclosa com una de les iniciatives reglamentàries a tramitar per aquesta conselleria en el marc del Pla Normatiu de l'Administració de la Generalitat, aprovat per Acord del Consell de 17 de febrer de 2017. En el procés d'elaboració d'aquesta ordre s'han emés els informes preceptius, s'han realitzat els tràmits d'audiència pertinents i s'ha donat compliment a l'article 43 de la Llei 5/1983, de 30 de desembre, de la Generalitat, del Consell.  
Per a l'elaboració d'aquest projecte s'han seguit els principis arreplegats en la Llei 39/2015, d'1 d'octubre, de procediment administratiu comú de les administracions públiques. Quant a la necessitat i eficàcia, la vacunació té un impacte directe i indirecte sobre la salut de la població, dret d'empara constitucional. Quant a la proporcionalitat és una mesura ajustada i convenient per a atendre la població de la Comunitat Valenciana. La seguretat jurídica es veu reflectida amb la derogació de l'anterior norma. I finalment quant a la transparència i eficiència, aquest projecte ha seguit la normativa continguda en la pròpia Llei 39/2015, d'1 d'octubre, i en la Llei 2/2015, de 2 d'abril, de la Generalitat, De transparència, bon govern i participació ciutadana de la Comunitat Valenciana, sent objecte de publicació en la web de la Conselleria de Sanitat Universal i Salut Pública, amb el propòsit de donar audiència a les persones interessades, tant en la consulta pública prèvia a la realització de la norma com en el tràmit d'audiència i informació pública, als efectes de demanar quantes aportacions puguen realitzar-se per la ciutadania.  
En conseqüència amb l'anteriorment expressat i en virtut de les facultats que em conferix l'article 28.e de la Llei 5/1983, de 30 de desembre, de la Generalitat, i de conformitat amb l'article 4 del Decret 93/2018, de 13 de juliol, del Consell, pel que aprova el Reglament orgànic i funcional de la Conselleria de Sanitat Universal i Salut Pública,  
  
  
  
ORDENE  
  
Article 1. Objecte  
L'objecte de la present ordre és aprovar el Programa de Vacunació en Persones Adultes a la Comunitat Valenciana (d'ara en avant Programa de Vacunació).  
  
Article 2. Població beneficiària  
El Programa de Vacunació, com a continuació del calendari de vacunació infantil, va dirigit a totes les persones majors de díhuit anys que tinguen o adquirisquen el veïnatge administratiu en qualsevol municipi de la Comunitat Valenciana.  
  
Article 3. Vacunes incloses en el Programa de Vacunació en Persones Adultes a la Comunitat Valenciana  
Les vacunes incloses en el Programa de Vacunació són les que figuren en l'annex I i II adjunts a aquesta ordre.  
  
Article 4. Prescripció  
Les vacunes incloses en el Programa de Vacunació, sempre que s'administren seguint els criteris establits en aquest, no precisaran de la prescripció individualitzada per personal facultatiu. En qualsevol cas es tindrà en compte sempre les contraindicacions o precaucions en l'administració de les vacunes.  
  
Article 5. Gratuïtat de les vacunes  
Les vacunes incloses en el Programa de Vacunació s'administraran de forma gratuïta sense perjuí de la possible reclamació del pagament quan existisquen tercers obligats a això, en tots els punts de vacunació o unitats establides per la conselleria amb competències en matèria de sanitat.  
  
Article 6. Registre de les vacunes administrades  
Totes les vacunes administrades en el Programa de Vacunació s'hauran de registrar en el Sistema d'Informació Vacunal de la Comunitat Valenciana.  
  
Article 7. Informació a professionals sanitaris i ciutadania  
La conselleria amb competències en matèria de sanitat elaborarà i publicarà protocols i documents específics amb les recomanacions de vacunació per a la població adulta dirigits tant a professionals com a la ciutadania.  
  
  
DISPOSICIONS ADDICIONALS  
  
Primera. No-increment de la despesa  
L'aplicació i desenrotllament d'aquesta ordre no podrà tindre cap incidència en la dotació de tots i cada un dels capítols de despesa assignats a la conselleria competent en matèria de sanitat.  
  
Segona. Habilitació de desenrotllament  
Es faculta la persona titular de la direcció general amb competències en matèria de salut pública per a dictar les instruccions necessàries per a l'aplicació del que disposa la present ordre.  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que disposa la present ordre, i concretament l'Ordre de 13 d'abril de 2005, de la Conselleria de Sanitat, per la qual s'aprova el Programa de Vacunació en Adults de la Comunitat Valenciana.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 17 de desembre de 2018  
  
La consellera de Sanitat Universal i Salut Pública,  
ANA BARCELÓ CHICO